Richard Llwyd

Bardd a hynafiaethydd o Gymru oedd Richard Llwyd (1752 – 29 Rhagfyr 1835), a fu'n adnabyddus yn ei gyfnod fel "The Bard of Snowdon".

Ganed Llwyd ym Miwmares, Môn yn 1752. Dioddefodd dlodi yn ei ieuenctid oherwydd marwolaeth ei dad o'r frech wen a adawodd y teulu heb foddion byw. Dim ond naw mis o addysg ffurfiol a gafodd, yn Ysgol Rad Biwmares. Daeth yn asiant ystâd y teulu Griffith o Gaerhun, Dyffryn Conwy. Yn 1824 cafodd ei wneud yn aelod o Anrhydeddus Gymdeithas y Cymmrodorion. Bu farw yn 1835.

Daeth yn awdurdod ar herodraeth ac achau yng Nghymru diolch i'w ymchwil diflino ac enillodd barch yng nghylchoedd uchelwrol gogledd Cymru. Diolch i'w ddylanwad cafodd Dic Aberdaron a beirdd fel Dafydd Ddu Eryri gymorth ariannol o'r Gronfa Lenyddol Frenhinol.

Ysgrifennai sawl cerdd yn yr iaith Saesneg sy'n mynegi ei wladgarwch. Ei gerdd enwocaf efallai yw Beaumaris Bay (1800) a argraffwyd gyda llwyth o nodiadau am dopograffi a hanes y fro. Cyhoeddwyd casgliad o'i gerddi yn 1804 sy'n cynnwys cyfieithiadau o'r Gymraeg (neu'r "British language").

Llyfryddiaeth
Poems, Tales, Odes, Sonnets, Translations from the British (1804)
Poetical Works of Richard Llwyd, gol. Edward Parry (1837)

Ffynhonnell
 Meic Stephens (gol.), Cydymaith i Lenyddiaeth Cymru (Gwasg Prifysgol Cymru).

Categori:Beirdd Saesneg o Gymru
Categori:Genedigaethau 1752
Categori:Hynafiaethwyr o Gymru
Categori:Llenorion Saesneg o Gymru
Categori:Llenorion y 18fed ganrif o Gymru
Categori:Llenorion y 19eg ganrif o Gymru
Categori:Marwolaethau 1835
Categori:Pobl o Ynys Môn